Návrh ROZHODNUTIE RADY ktorým sa stanovuje pozícia, ktorú má Európska únia zaujať v Generálnej rade Svetovej obchodnej organizácie, pokiaľ ide o žiadosť Filipín o udelenie výnimky WTO týkajúcej predĺženia režimu osobitného zaobchádzania pre ryžu /* COM/2012/0293 final - 2012/0154 (NLE) */





DÔVODOVÁ SPRÁVA 1. CIEĽ NÁVRHU Cieľom tohto návrhu je stanoviť pozíciu, ktorú má Európska únia zaujať v Generálnej rade Svetovej obchodnej organizácie (ďalej len „WTO“), pokiaľ ide o žiadosť Filipín o udelenie výnimky WTO týkajúcej sa predĺženia režimu osobitného zaobchádzania pre ryžu na obdobie od 1. júla 2012 do 30. júna 2017, a tak umožniť Európskej únii podporiť túto žiadosť o udelenie výnimky. Žiadosť bude pravdepodobne zaradená do programu zasadnutia Generálnej rady WTO, ktoré sa bude konať v júli 2012. 2. PRÁVNY ZÁKLAD NÁVRHU V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Únie. Udelenie výnimky, ktorá by Filipínam umožnila predĺžiť režim osobitného zaobchádzania pre ryžu na obdobie od 1. júla 2012 do 30. júna 2017, spadá do rozsahu pôsobnosti tohto ustanovenia, keďže rozhodnutie prijíma orgán zriadený medzinárodnou dohodou (Generálna rada alebo Konferencia ministrov WTO), ktorá má vplyv na práva a povinnosti EÚ. 3. ROZSAH PÔSOBNOSTI NÁVRHU Komisia bude poverená zaujať v mene EÚ pozíciu na podporu žiadosti Filipín o udelenie výnimky WTO týkajúcej sa predĺženia režimu osobitného zaobchádzania pre ryžu na obdobie od 1. júla 2012 do 30. júna 2017. Dňa 20. marca 2012 Filipíny predložili v rámci WTO žiadosť o udelenie výnimky zo svojich povinností podľa článku 4 ods. 2 Dohody o poľnohospodárstve a odsekov 8 a 10 prílohy 5 k nej a zo záväzku Filipín na základe „dohody o predĺžení“; táto výnimka by Filipínam mala umožniť pokračovať v období od 1. júla 2012 do 30. júna 2017 v režime osobitného zaobchádzania pre ryžu a mala by zabezpečiť väčší prístup na trh, ako sa uvádza v odseku 3 návrhu rozhodnutia o udelení výnimky a v prílohe A k nemu. Žiadosti predchádzalo oznámenie z 22. novembra 2011 adresované Výboru pre poľnohospodárstvo, ktorým Filipíny začali rokovania s členmi WTO, ktorí majú „podstatný záujem“ o ryžu (v rámci kapitoly 10.06 HS), s cieľom dosiahnuť predĺženie režimu osobitného zaobchádzania pre ryžu. Títo členovia boli požiadaní, aby do 21. januára 2012 (do 60 dní od oznámenia) oznámili, či sa zamýšľajú zúčastniť na rokovaniach. Filipíny zdôvodnili žiadosť o udelenie výnimky tým, že sa týka na neobchodného záujmu súvisiaceho s bezpečnosťou potravín, pričom zdôraznili, že režim osobitného zaobchádzania im umožní, aby svojich poľnohospodárov pripravili na liberalizáciu prostredníctvom programov podpory pre poľnohospodárov, ktoré budú zamerané na zvyšovanie konkurencieschopnosti. Požadovaná výnimka má obmedzený rozsah pôsobnosti a má Filipínam umožniť, aby v období od 1. júla 2012 do 30. júna 2017 pokračovali v režime osobitného zaobchádzania pre ryžu (ktorá je zaradená do kapitoly 10.06 HS). Podľa žiadosti o udelenie výnimky Filipíny v tomto období poskytnú minimálny prístup na trh (minimum market acess, MMA), pokiaľ ide o ryžu, ktorý sa bude každoročne zvyšovať (spresní sa v prílohe k rozhodnutiu o udelení výnimky na základe výsledkov prebiehajúcich rokovaní so zainteresovanými členmi). S týmito členmi má byť s účinnosťou od 1. júla 2012 dohodnuté aj ročné a konečné zníženie colnej sadzby v rámci kvóty pre ryžu, čím sa pre tieto krajiny stanovia osobitné kvóty. Požadovaná výnimka by bola druhým predĺžením režimu osobitného zaobchádzania, ktorý je v súčasnosti platný do 30. júna 2012. Filipínam bol režim osobitného zaobchádzania pre ryžu spočiatku priznaný pri nadobudnutí platnosti Dohody o založení WTO v roku 1995, a to s desaťročným obdobím vykonávania [podľa odseku 1 a odseku 1 písm. d) prílohy 5 k Dohode o poľnohospodárstve a v súlade s časťou I oddielu I B Listiny koncesií a záväzkov LXXV Filipín (o colných kvótach pre poľnohospodárske produkty)]. Prvé predĺženie režimu osobitného zaobchádzania sa uskutočnilo v rokoch 2004 – 2007 prostredníctvom zmeny Listiny koncesií a záväzkov LXXV (podľa sekcie B prílohy 5 k Dohode o poľnohospodárstve) po ukončení rokovaní s členmi (trom krajinám bola udelená osobitná kvóta: Austrália, Čína a Thajsko). Dňa 8. februára 2007 bola členom zaslaná overená kópia konečného znenia zmenenej Listiny koncesií a záväzkov LXXV Filipín (WT/LeT/562). Pre EÚ (odvetvie produkcie ryže) nepredstavuje žiadosť o udelenie výnimky ekonomický problém, keďže na Filipíny vyváža menej ako 10 ton ryže za rok (podľa databázy COMEXT) a tento údaj sa výrazne nemení. Vzhľadom na to, že neexistoval žiaden dôvod, pre ktorý by bolo možné očakávať nárast, EÚ nevyjadrila záujem začať rokovania s Filipínami ako člen s „podstatným záujmom“. Súčasný minimálny prístup na trh Filipín predstavuje 350 000 metrických ton so sadzbou v rámci kvóty vo výške 40 %. Okrem svojho minimálneho prístupu na trh Filipíny dovážajú ďalšie 2 milióny metrických ton ryže, ktorých hlavnými dodávateľmi sú Vietnam (74 %), Thajsko (19 %) a Pakistan (7 %) (zdroj: Global Trade Atlas (GTA), rok 2010). EÚ je čistým dovozcom ryže a dovozom pokrýva približne 40 % svojich potrieb. Spotreba ryže sa (pomaly) zvyšuje. Hoci produkcia ryže je pomerne stabilná, dovoz do EÚ sa bude tiež zvyšovať. Vývoz EÚ predstavuje približne 100 – 120 000 ton za rok (v dvoch posledných rokoch bol vývoz o niečo vyšší z dôvodu rekordnej produkcie), pričom neexistuje potenciál trvalého nárastu. EÚ vyváža ryžu najmä do okolitých oblastí (najmä do Turecka). Do Ázie a najmä južnej Ázie, ktoré sú regiónmi s najväčšou produkciou ryže na svete, nevyváža takmer žiadnu ryžu. Filipíny sa usilujú o dokončenie rokovaní so zainteresovanými členmi, aby výnimka mohla byť prijatá najneskôr na zasadnutí Generálnej rady v júli 2012. 2012/0154 (NLE) Návrh ROZHODNUTIE RADY ktorým sa stanovuje pozícia, ktorú má Európska únia zaujať v Generálnej rade Svetovej obchodnej organizácie, pokiaľ ide o žiadosť Filipín o udelenie výnimky WTO týkajúcej predĺženia režimu osobitného zaobchádzania pre ryžu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9, so zreteľom na návrh Európskej komisie, keďže: (1) Podľa odseku 1 a odseku 1 písm. d) prílohy 5 k Dohode o poľnohospodárstve, a v súlade časťou I oddielom I B Listiny koncesií a záväzkov LXXV Filipín (o colných kvótach pre poľnohospodárske produkty) bol Filipínam pri nadobudnutí platnosti dohody o založení WTO priznaný režim osobitného zaobchádzania pre ryžu s desaťročným obdobím vykonávania. (2) Podľa odseku 8 prílohy 5 k Dohode o poľnohospodárstve Filipíny predĺžili tento režim osobitného zaobchádzania pre ryžu na obdobie od 1. júla 2005 do 30. júna 2012 prostredníctvom zmeny svojej Listiny koncesií a záväzkov LXXV, ktorú sekretariát WTO potvrdil 8. februára 2007. (3) Podľa odseku 5.1 Osvedčovania zmien a opráv v Listine koncesií a záväzkov LXXV by akékoľvek pokračovanie režimu osobitného zaobchádzania pre ryžu po 30. júni 2012 malo byť podmienené výsledkom rokovaní o rozvojovom programe z Dauhy, v rámci ktorých by mal byť stanovený alternatívny osobitný mechanizmus. Rokovania o rozvojovom programe z Dauhy sa však ešte neskončili. (4) Dňa 22. novembra 2011 Filipíny oboznámili výbor WTO pre poľnohospodárstvo so svojím zámerom začať s členmi, ktorí majú podstatný záujem o príslušné produkty, rokovania o pokračovaní režimu osobitného zaobchádzania pre ryžu. (5) V článku IX ods. 3 a 4 Dohody o založení Svetovej obchodnej organizácie uzavretej v Marakéši (ďalej len „dohoda o založení WTO“) sa stanovujú postupy udeľovania výnimiek týkajúcich sa mnohostranných obchodných dohôd uvedených v prílohách 1A, 1B alebo 1C k dohode o založení WTO a v prílohách k nim. (6) Dňa 20. marca 2012 Filipíny požiadali v rámci WTO o udelenie výnimky zo svojich povinností podľa článku 4 ods. 2 Dohody o poľnohospodárstve a sekcie B prílohy 5 k nej, s cieľom umožniť umožniť v období od 1. júla 2012 do 30. júna 2017 uplatňovanie režimu osobitného zaobchádzania pre ryžu, v súlade so žiadosťou Filipín o udelenie výnimky. (7) EÚ je čistým dovozcom ryže. Udelenie tejto výnimky by preto malo pre Úniu minimálny hospodársky a obchodný význam. (8) Preto je vhodné stanoviť pozíciu, ktorú má Únia zaujať v Generálnej rade WTO, aby podporila túto žiadosť o udelenie výnimky, PRIJALA TOTO ROZHODNUTIE: Článok 1 Európska únia zaujme v Generálnej rade Svetovej obchodnej organizácie pozíciu, ktorou podporí žiadosť Filipín o udelenie výnimky týkajúcej sa predĺženia režimu osobitného zaobchádzania pre ryžu na obdobie od 1. júla 2012 do 30. júna 2017 v súlade s podmienkami žiadosti o udelenie výnimky. Túto pozíciu vyjadrí Komisia. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda